钦定古今图书集成/明伦汇编/官常典/第672卷 > 白公子张
## 钦定古今图书集成/明伦汇编/官常典/第672卷 > 白公子张

按《国语》：楚灵王虐白公，子张骤谏，王患之，谓史老曰：
“‘吾欲已子张之谏，若何’？对曰：‘用之实难，已之易也。若
谏君，则曰：‘余左执鬼中，右执殇宫’。凡百箴谏，吾尽闻
之矣，宁闻它言’。”白公又谏王如史老之言。对曰：“昔殷
武丁能耸其德，至于神明，以入于河，自河徂亳，于是
乎三年，默以思道。卿士患之，曰：‘王言以出令也。若不
言，是无所禀令也’。”武丁于是作《书》曰：“以余正四方，余
恐德之不类，兹故不言。”如是而又使以象梦求四方
之贤圣，得傅说以来，升以为公，而使朝夕规谏曰：“若
金，用汝作砺，若津水，用汝作舟，若大旱，用汝作霖雨。
启乃心，沃朕心。若药不瞑眩，厥疾不瘳；若跣不视地厥足用伤。”若武丁之神明也，其圣之叡广也，其知之
不疚也，犹自谓未乂，故三年默以思道。既得道，犹不
敢专制，使以象旁求圣人。既得以为辅，又恐其荒失
遗忘，故使朝夕规诲箴谏，曰：“必交修，余无余弃也。”今
君或者未及武丁，而恶规谏者，不亦难乎？齐桓、晋文
皆非嗣也，还轸诸侯，不敢淫逸，心类德音，以得有国。
近臣谏，远臣谤，舆人诵以自诰也。是以其入也，四封
不备一同，而至于有畿田，以属诸侯，至于今为令君，
桓文皆然。君不度忧于二令君，而欲自逸也，无乃不
可乎？《周诗》有之曰：“弗躬弗亲，庶民弗信。”臣惧民之不
信君也，故不敢不言。不然，何急其以言取罪也？王病
之曰：“子复语不糓，虽不能用，吾慭寘之于耳。”对曰：“赖
君之用也，故言。不然，巴浦之犀犛兕象，其可尽乎？其
又以规为瑱也。”遂趋而𨓆归，杜门不出。七月，乃有《干
谿》之祸，灵王死之。